2008/0241 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az Európai Unió működéséről szóló szerződés 294. cikkének (6) bekezdése alapján

az elektromos és elektronikus berendezések hulladékairól szóló európai parlamenti és tanácsi irányelv elfogadására vonatkozó tanácsi álláspontról

ELőZMÉNYEK

A javaslat Európai Parlament, illetve Tanács számára történő megküldésének időpontja (COM(2008) 810 végleges – 2008/0241 COD dokumentum) | 2008. december 16. |

Az Európai Gazdasági és Szociális Bizottság véleményének időpontja: | 2009. június 11. |

Az Európai Parlament álláspontjának időpontja (első olvasat): | 2011. február 3. |

A Tanács álláspontja elfogadásának időpontja: | 2011. július 19. |

A BIZOTTSÁG JAVASLATÁNAK CÉLJA

Az elektromos és elektronikus berendezések hulladékairól szóló irányelv átdolgozására vonatkozó javaslat (2008) kifejezetten azzal a céllal született, hogy az egyes tagállamok valós helyzetéhez igazodó, új hulladékbegyűjtési arányok meghatározásával növelje az erőforrás-hatékonyságot, és biztosítsa az elektronikus készülékek hulladékainak megfelelő kezelését. Szintén szerepelt a célok között egyrészt a szükségtelen adminisztratív terhek csökkentése, amelyet a javaslat a gyártói felelősség európai alapokra helyezésének egyértelműsítésével kívánt elérni, másrészt a végrehajtás hatékonyságának javítása, különösen a használt, és gyaníthatóan hulladéknak minősülő elektromos és elektronikus berendezések kivitelekor a bizonyítás terhének megfordításával.

Megjegyzések a tanács álláspontjáról

Általános megjegyzések

Az Európai Parlament 2011. február 3-án terjesztette elő első olvasatban kialakított álláspontját. Az Európai Parlament első olvasatban elfogadott 86 módosításából a Bizottság 55 módosítást teljes egészében, részben vagy elviekben elfogadott. A 55 módosításból 30-at a közös álláspont – legalább részben – már tükröz. Az Európai Parlament első olvasatban elfogadott módosításairól kialakított bizottsági véleményt az SP(2011) 2217 jelzetű dokumentum tartalmazza.

A Bizottság teljes egészében, részben vagy elviekben elfogadta azokat a módosításokat, amelyek pontosítanak a javaslat összefüggésein és az abban meghatározott célokhoz igazodva további előrelépést jelentenek. Ezek között elsőként említendő a veszélyes anyagok elektromos és elektronikus berendezésekben való alkalmazásának korlátozásáról szóló irányelv hatályához való kapcsolódás megszüntetése annak érdekében, hogy a begyűjtési arányt az elektromos és elektronikus készülékek meghatározott feltételek mellett képződő hulladékaihoz lehessen igazítani, és a forgalmazók megfelelő begyűjtési és tudatosságnövelő rendszerek bevezetésére legyenek kötelezve az elektromos és elektronikus berendezések hulladékainak még rendkívül kis mennyisége esetében is.

A Bizottság ellenben elutasította azokat a módosításokat, amelyek a javaslat lényegi elemein változtatnának, így többek között nem fogadta el azokat, amelyek csökkentenék a környezet vagy az emberi egészség védelmének jelenlegi szintjét vagy az adminisztratív terhek szükségtelen növekedéséhez vezetnének. A Bizottság azokat a módosításokat sem tudja elfogadni, amelyek túlmutatnak a jogi aktusok átdolgozási technikájának szervezettebb használatáról szóló, 2001. november 28-i intézményközi megállapodással összhangban alkalmazott átdolgozási eljárás hatályán.

A tagállamok 2011. március 14-én egyhangúlag politikai megállapodásra jutottak, a Bizottság ezzel szemben jelentős fenntartásokkal élt a szöveggel kapcsolatban.

Részletes megjegyzések

A Bizottság által elfogadott, a közös álláspontban teljes egészében, részben vagy elviekben érvényre jutó parlamenti módosítások

A 2., 10., 12., 13., 15., 16., 20., 21., 24., 28., 29., 32., 37., 44., 45., 57., 62., 64., 65., 66., 68., 78., 80., 81., 82., 83., 86., 88., 97. és a 98. módosítást a Bizottság elfogadta, és azok teljes egészében, részben vagy elviekben szerepelnek a Tanács álláspontjában.

A Bizottság által elutasított, de a közös álláspontba teljes egészében, részben vagy elviekben beemelt parlamenti módosítások

A 14., 18., 27., 99. és 102. módosítást a Bizottság elutasította, a tanácsi álláspontban azonban teljes egészében, részben vagy elviekben szerepel. A 14. és a 18. módosítás az elektromos és elektronikus berendezések magánháztartásokból, illetve nem magánháztartásokból származó hulladékai közötti különbségtételt érinti. A Bizottság nincs meggyőződve arról, hogy a javasolt módosítás növelné a szöveg egyértelműségét. A 99. módosítás európai szabványok elfogadásának új kötelezettségét vezeti be, amely ütközhet a szöveg azon részeivel, amelyek nem tartoznak az átdolgozási eljárás hatálya alá.

A Bizottság által teljes egészében, részben vagy elviekben elfogadott, a közös álláspontban azonban nem szereplő parlamenti módosítások

Az 1., 3., 4., 5., 6., 7., 9., 22., 23., 26., 31., 38., 39., 40., 41., 42., 43., 52., 58., 59., 60., 69., 76., 92. és a 100. módosítást a Bizottság teljes egészében, részben vagy elviekben elfogadta, ám azok nem kaptak helyet a Tanács álláspontjában. Ezek a módosítások ugyanakkor fontos elemeket tartalmaznak a fogalommeghatározásokkal, a hulladékbegyűjtési előirányzatokkal, valamint a tudatosságot és a begyűjtési arányt növelő intézkedésekkel kapcsolatban, illetve a komitológiai rendelkezéseket az Európai Unió működéséről szóló szerződéshez igazítják.

A Bizottság és a Tanács által elutasított, a közös álláspontban sem szereplő parlamenti módosítások

A 11., 25., 35., 36., 46., 47., 48., 49., 50., 51., 54., 55., 56., 61., 67., 70., 71., 72., 73., 74., 75., 77., 94., 95., 96. és a 101. módosítást mind a Bizottság, mind pedig a Tanács elutasította. Az említett módosítások nem teszik pontosabbá vagy következetesebbé a szöveget, illetve annak olyan részeit is megváltoztatják, amelyek nem tartoznak az átdolgozási eljárás hatálya alá. Ez utóbbi megállapítás különösen a gyártók pénzügyi kötelezettségeihez kapcsolódó 47–51. és 75. módosítás esetében igaz. A 46. módosítás olyan új nyilvántartási kötelezettségeket vinne be a szövegbe, amelyek kívül esnek az átdolgozási eljárás hatályán.

A Tanács további változtatásai a javaslathoz képest

A Tanács a Bizottság javaslatához a következő főbb változtatásokat javasolta:

Nyitott hatály: A Tanács javaslata szerint a hatály a jövőben – a hatálybalépést követő hatodik évtől – az összes „kis- és nagyméretű berendezésre” kiterjedne. Ez az úgynevezett „nyitott hatály” szemlélete, mivel a hatály a jelenlegivel szemben nem behatárolt kategóriák felsorolására korlátozódna, hanem azokat az irányelv szempontjából ma még ismeretlen berendezéseket is magában foglalná, amelyek megfelelnek az irányelv fogalommeghatározásainak. A „nyitott hatály” bevezetése egy sor új mentesség és kapcsolódó fogalommeghatározás megállapításával járna. A Bizottság véleménye szerint az irányelv jelenlegi hatálya alá tartozó berendezéseknek a jövőben sem indokolt mentességet adni, és csak akkor szabad kiterjeszteni a hatályt, ha az ebből származó előnyök meghaladják a költségeket. Elvi kérdés, hogy ezen feltételek teljesülését a hatásvizsgálati útmutató szerinti vizsgálattal szükséges megállapítani.

Az elektromos és elektronikus berendezésekből származó hulladékok kategóriáinak meghatározása : A Tanács az irányelv jelenlegi mellékletében szereplő tíz kategória helyett öt új kategória alkalmazását javasolja. A jelenlegi kategóriák az irányelv hatályának meghatározása, valamint a hasznosítási és újrafeldolgozási célértékek megkülönböztetése szempontjából fontosak. A Tanács szerint a jövőben a kategóriáknak már nem lenne döntő szerepük a hatály meghatározásában (lásd a fenti „nyitott hatályt”), de továbbra is a hasznosítási és újrafeldolgozási célértékek megkülönböztetésének eszközei maradnának. A Bizottság abban az esetben tartja elfogadhatónak az elektromos és elektronikus berendezésekből származó hulladékok kategóriáinak módosítását, ha azzal nem változik meg az újrafeldolgozás/hasznosítás ambíciójának szintje és nem keletkeznek szükségtelen adminisztratív terhek.

A hatály kiterjesztése a fotovoltaikus modulokra: A Tanács azt javasolja, hogy az irányelv hatálybalépésének napjától kezdődően a hatály terjedjen ki a fotovoltaikus modulokra is. A Bizottság egyetért azzal, hogy gondoskodni kell a fotovoltaikus modulok hulladékainak begyűjtéséről, megfelelő kezeléséről és hasznosításáról. A Bizottság megvizsgálta, milyen hatásokkal járna e moduloknak az elektromos és elektronikus berendezések hulladékairól szóló irányelv hatálya alá való beemelése. A vizsgálat megállapította, hogy a másodlagos nyersanyagok hasznosítása szempontjából ez környezetvédelmi előnyöket és lehetőségeket kínálna. A vizsgálat és az érdekeltek kapcsolódó észrevételei további mérlegelés alapjául szolgálhatnak az elektromos és elektronikus berendezések hulladékairól szóló irányelv hatályának a fotovoltaikus modulokra való lehetséges kiterjesztését illetően.

A gyártói kötelezettségek nemzeti megközelítése : A Tanács olyan meghatározást alkalmaz a gyártókra, amely a nemzeti piacok fogalmára épít. A nemzeti szintű megközelítés esetenként ugyanazon termék többszörös nyilvántartását eredményezi, illetve többszörös fizetésre, kezelésiadat-szolgáltatásra és termékmegjelölésre kötelez, hatására a gyártók továbbá arra kényszerülnek, hogy több tagállamban is legyen jogi képviseletük. A Bizottság az említett többletterhek elkerülése érdekében a közösségi piacon alapuló szemléletet helyezné előtérbe, és továbbra is fenntartja azon álláspontját, mely szerint a gyártói kötelezettségekkel kapcsolatban európai szintű megközelítésről kellene megállapodni. Ez különösen a több tagországban is tevékenykedő, távértékesítéssel foglalkozó piaci résztvevők kötelezettségeit érinti.

Begyűjtési arány: A Tanács azt írja elő a tagállamok számára, hogy az irányelv hatálybalépése után nyolc évvel piaci forgalomba hozott elektromos és elektronikus berendezések hulladékainak 65%-át gyűjtsék be. A bizottsági javaslathoz képest ez mintegy négyéves késedelmet jelent. Ezen túlmenően nyolc tagállam esetében előreláthatóan két év további könnyítésre lenne szükség. A Bizottság úgy véli, hogy a sajátos nemzeti körülményeket tekintetbe vevő átmeneti intézkedéseket, amelyek már a Bizottság eredeti javaslatában is szerepeltek, érdemes lenne részletesebben kifejteni a szövegben. Az erőforrás-hatékonyság és a másodlagos nyersanyagokhoz való hozzáférés fokozásának érdekei azonban határozott fellépést kívánnak, ezért a begyűjtési arányra vonatkozó eredeti ambíciókból nem szabad leadni sem a hatálybalépés idejét, sem az elvárt szintet tekintve. A Bizottság így nem tartja elfogadhatónak a begyűjtési arány elérésére megszabott évhatár kitolását. A Bizottság egyetért a Tanács azon szándékával, hogy a higanyt tartalmazó fénycsöveket a szelektív gyűjtés szempontjából kiemelt terméknek tekintsék, amelyre vonatkozóan a jövőben külön begyűjtési arányt lehetne meghatározni.

Szabványok kidolgozása: A Tanács előírja a Bizottság számára, hogy a 2008/98/EK irányelv 27. cikke alapján dolgozzon ki minimumszabványokat az elektromos és elektronikus berendezések hulladékainak kezelésére. A Bizottság elvben látja a kezelési szabványok bevezetésének előnyeit, és jelenleg is támogat egy olyan projektet, amely az önkéntes alapon alkalmazandó ilyen szabványok kidolgozására irányul. A Bizottság mindazonáltal úgy véli, hogy a szabványokról szóló új szövegrészek ütközhetnek a szöveg más részeivel, amelyek nem esnek az átdolgozási eljárás hatálya alá.

Az Európai Unió működéséről szóló szerződés nyomán szükségessé váló kiigazítások és más kérdések: A Tanács a 7., a 16., a 23. cikk és a VI. melléklet vonatkozásában végrehajtó jogi aktusokat irányoz elő. A Bizottság álláspontja ezzel szemben az, hogy eredeti javaslatának megfelelően ezeket felhatalmazáson alapuló jogi aktusok formájában kellene szabályozni. A Bizottságnak azon kötelezettségét, mely szerint a felhatalmazáson alapuló jogi aktus elfogadását megelőzően egyeztetnie kell az érdekeltekkel, csak az erre vonatkozó preambulumbekezdésben kellene említeni, az irányelv rendelkező részéből az erre való utalásokat el kellene távolítani. A Tanács törölte az átültető intézkedések megfelelési táblázatára való hivatkozást, amelyet a Bizottság a jobb jogalkotásra való törekvés szellemében és a COM(2010) 543 bizottsági közleménnyel összhangban az irányelv átültetésének nyomon követésére szükségesnek érzett volna.

KÖVETKEZTETÉS

A Tanács által megfogalmazott módosítások közül nem mindegyik szolgálja következetesen a bizottsági javaslatban szereplő célkitűzéseket, különösen ami az erőforrás-hatékonyságot, a másodlagos nyersanyagok hasznosításának szükségességét és a szükségtelen adminisztratív terhek csökkentésének igényét illeti. A Bizottság ezért nem tudja teljes egészében elfogadni a Tanács álláspontját.